ועדת החקירה הפרלמנטרית בנושא העסקת עובדים ערבים בשירות הציבורי, כנסת 17, פרוטוקול מספר 11, 2008-12-01 14:30

אחמד טיבי: שלום, אני פותח את ישיבת הוועדה.

אחמד טיבי: הוועדה שולחת פנייה בכתב, שבה יש שאלות למוזמנים.

אחמד טיבי: הפנייה הזו נשלחה בתאריך 16 בנובמבר לכבוד השופט משה גל, לגבי תעסוקת ערבים במערכת המשפט.

אחמד טיבי: לא קיבלנו תשובה בכתב, ותשובה בכתב מחויבת כחלק מעבודת הוועדה בנוסף להופעה בפני הוועדה.

אחמד טיבי: אני אקדים ואומר שפחות מ-6% מעובדי המדינה הם ערביים.

אחמד טיבי: אם ננקה את העובדים במערכת הבריאות, אנחנו מדברים על פחות מ-4%.

אחמד טיבי: הממשלה החליטה שעד שנת 2012 שיעור העובדים הערביים במערכת הציבורית יגיע ל-10%.

אחמד טיבי: בהנהלת בתי המשפט שיעור העובדים הערביים הוא נמוך מאוד.

אחמד טיבי: מדובר ב-106 עובדים שהם 2.8% בלבד.

אחמד טיבי: בעוד ששיעור הנשים מהווה כ-70% מכלל עובדי בתי המשפט, שיעור הנשים הערביות מהווה 50% מכלל העובדים הערביים במערכת.

אחמד טיבי: שיעור אבטלת הנשים הערביות הינו כ-70%.

אחמד טיבי: כך גם שיעור האבטלה בקרב האקדמיות הערביות.

אחמד טיבי: בניגוד למערכות ממשלתיות אחרות המרוכזות במטרופולין העירוניים בלבד, מערכת בתי המשפט פזורה על פני כל הארץ.

אחמד טיבי: שיעור המתדיינים הערבים בבתי המשפט אינו נופל מכלל האוכלוסייה.

אחמד טיבי: נציבות שירות המדינה העידה בפני הוועדה, כי ערבים המגישים מועמדותם באמצעות מכרז אינם נופלים ברמתם ממועמדים יהודים.

אחמד טיבי: לעיתים קרובים רמתם אף גבוהה יותר.

אחמד טיבי: אדוני השופט, אודה לך על התייחסותך לשאלות הבאות: מבין כלל העובדים הערביים בבתי המשפט מה שיעור העובדים הערביים בכלל, 15% הבכירים ו-40% הזוטרים.

אחמד טיבי: כמה עובדים ערביים קלטה הנהלת בתי המשפט בשנת 2008 ולאילו תפקידים, בכירים וזוטרים, וכמה מתוכם הן נשים.

אחמד טיבי: מה הסיבות לשיעור כה נמוך של עובדים ערביים בהנהלת בתי המשפט.

אחמד טיבי: כדי לעמוד ביעד החלטת הממשלה על הנהלת בתי המשפט לקלוט כ-300 עובדים ערבים ב-4 שנים הקרובות.

אחמד טיבי: האם ישנה תוכנית עבודה שנתית לקליטת עובדים אלה?

אחמד טיבי: מה יעדיה, ואילו צעדים ננקטים ליישומה?

אחמד טיבי: אנא ציינו 6 בתי משפט עיקריים שיקלטו את הכמות המרבית של עובדים ערביים בשנים אלה, כולל פילוח בין עובדים בכירים וזוטרים, ואופק קידום לנקלטים.

אחמד טיבי: האם תוספת עובדים זו תשפר את השירות הניתן לאזרחים הערביים הנקלטים היום בשירותי בתי המשפט ולאזרחים בכלל?

השופט משה גל: אני מצר שלא התקבלה תשובה.

השופט משה גל: התשובה נשלחה עם הנתונים, שאני אעבור עליהם עכשיו.

השופט משה גל: ראשית, אנחנו שמנו לעצמנו כיעד לנהוג בשוויון מוחלט כלפי כל המגדרים בציבור הישראלי, ובכלל זה גם הציבור הערבי.

השופט משה גל: לגבי הציבור הנשי, אנחנו מאוד גאים שבמערכת בתי המשפט יש 50% שופטים ו-50% שופטות.

השופט משה גל: גם בקרב העובדים אין אפליה גברית.

השופט משה גל: גם בתפקידים בכירים בהנהלת בתי המשפט ישנן נשים.

השופט משה גל: אדוני רואה שהגיעו שלוש נשים.

השופט משה גל: מהבחינה הזו אנו עושים מאמצים רבים.

השופט משה גל: כך גם לגבי בני מיעוטים.

השופט משה גל: במערכת בתי המשפט צריך להבחין בין מינוי שופטים ורשמים, ובין קבלת עובדים לעבודה.

השופט משה גל: אלה שני תהליכים שונים.

השופט משה גל: אני אתייחס קודם כל לנושאי משרה שיפוטית.

השופט משה גל: אנחנו עושים מאמץ כביר לגייס בני מיעוטים כשופטים.

השופט משה גל: בירושלים כבר למעלה מ-7 שנים - אני אישית לפני שהגעתי לתפקידי וגם נשיא בית המשפט השלום בירושלים - אנחנו מנסים לגייס שופטים בני הלאום הערבי ולא מצליחים.

השופט משה גל: אנחנו לא רוצים שופט אחד או שניים, אנחנו רוצים 6-7 שופטים שאחרי זמן מסוים יתקדמו לבית המשפט המחוזי.

השופט משה גל: זו צריכה להיות תשתית רחבה, ולא מינוי פה ושם.

השופט משה גל: לצערי, אדוני היושב ראש, אנחנו לא מצליחים לגייס.

השופט משה גל: כמובן שאנחנו לא מוכנים להתפשר על האיכות, אבל יש בני הלאום הערבי שהם עורכי דין מצוינים.

השופט משה גל: אני מכיר כמה עורכי דין יוצאים מן הכלל בירושלים, שלא רוצים לבוא לשפיטה.

השופט משה גל: חלק משיקולים שלהם, וחלק מהשיקולים הכספיים שמציע המגזר הפרטי.

השופט משה גל: הצלחנו לשכנע עורך דין אחד להיכנס למסלול השפיטה, אבל הוא לא עבר את הקורס.

השופט משה גל: למרות זאת, אמרנו לו שיגיש בקשה בעוד שנתיים, וננסה להעביר אותו את הקורס כדי שיוכל להתקדם לשפיטה.

השופט משה גל: אין לנו מועמדים אחרים, וזה חבל.

השופט משה גל: יש עורכי דין מאוד מוכשרים, שמופיעים אצלנו, וחבל שהם לא מוכנים לבוא לשפיטה.

השופט משה גל: אני רוצה לעבור לעוזרים המשפטיים.

השופט משה גל: פה היתה לנו בעיה.

השופט משה גל: אנחנו כפופים למכרזים של השירות הציבורי.

השופט משה גל: בהתחלה עשינו מכרזים ארציים ואחר כך מכרזים אזוריים, ולא התקבלו בני הלאום הערבי כי לא היו מספיק מועמדים.

השופט משה גל: כדי לתקן זאת, אני החלטתי שאנחנו נעשה מכרז מיוחד לבני מיעוטים.

השופט משה גל: שם יהיו תקנים לבני מיעוטים.

השופט משה גל: אנחנו לא מצליחים לאייש את המשרות.

השופט משה גל: אני חשבתי, שזה לא יהיה נכון שבני הלאום הערבי יתמקדו בנצרת, בירושלים או בבאר שבע.

השופט משה גל: אני רוצה שיהיו גם בתל אביב.

השופט משה גל: הקצנו לשם כך תקנים, וחלק הצלחנו לאייש.

השופט משה גל: זה נכון שבאופן טבעי בנצרת ובחיפה יש יותר, כיוון שיותר גרים בצפון.

השופט משה גל: עדיין, אני חושב שגם בתל אביב צריכים להיות.

השופט משה גל: בשל כך, הקצנו תקנים לבתי המשפט בתל אביב.

השופט משה גל: בית המשפט השלום בתל אביב קיבל תקנים מיוחדים של בני מיעוטים, ובקושי הצליח לאייש חלק.

השופט משה גל: לבסוף העברנו את התקנים לצפון.

השופט משה גל: אני חושב שבעניין הזה צריך לראות גם את הצד השני.

השופט משה גל: אין מספיק מועמדים.

השופט משה גל: כך גם לגבי העובדים.

השופט משה גל: עם זאת, אנחנו כבולים.

השופט משה גל: נניח שאני רוצה לקבל 300 עובדים בני מיעוטים, אני לא יכול.

השופט משה גל: אני כבול למכרזים של השירות הציבורי, שבהם יש לי נציג אחד מתוך 4.

השופט משה גל: עם זאת, אנחנו עושים את כל המאמצים.

השופט משה גל: אנחנו מקצים משרות מיוחדות לבני מיעוטים.

השופט משה גל: אנחנו רוצים שהם יתגייסו ויהיו אצלנו במערכת.

השופט משה גל: חשוב לנו לשדר שוויון.

השופט משה גל: חשוב לנו לשדר שכולם שווים בפני החוק.

השופט משה גל: אני לא צריך לומר לאדוני כמה מתדיינים שהם דוברי ערבית יש לנו.

השופט משה גל: נוח לנו שיהיו עובדים שדוברים את השפה כשפת אם, שיכולים לתקשר עם הקהל ועם המתדיינים בצורה שוטפת.

השופט משה גל: מאוד קשה לנו לגייס עובדים, עד כדי כך שלא אחת כאשר באים אליי לפגישה בפורום לא רשמי, אני מבקש לשלוח אלינו עובדים.

השופט משה גל: הייתי לא מזמן בביקור במגזר הדרוזי.

השופט משה גל: הם אמרו לי שהם לא מתקבלים למקומות עבודה, ואני ביקשתי שישלחו אלינו עובדים.

השופט משה גל: הם לא שלחו.

השופט משה גל: אני לא יודע מהי הסיבה שלא שולחים.

השופט משה גל: אנחנו מוכנים ורוצים לקלוט.

השופט משה גל: אנחנו משוועים לקלדניות.

השופט משה גל: אנחנו משוועים לעובדי מזכירות טובים בבתי המשפט.

השופט משה גל: אנחנו נצטרך להתפשר באיזשהו מקום, אבל לא באופן טוטאלי.

השופט משה גל: לא לגבי תפקידי שפיטה אלא לגבי תפקידי מנהלה.

השופט משה גל: אנחנו רוצים לתקן, אבל אנחנו צריכים שגם הצד השני ישתף איתנו פעולה.

השופט משה גל: יש נכונות רבה מצד מערכת המשפט לעשות את זה.

השופט משה גל: זאת מדיניות מופגנת, מוצהרת וחד משמעית שלנו.

השופט משה גל: עכשיו אני אציג כמה נתונים.

השופט משה גל: 127 עובדים הם בני מיעוטים, מהם 7 בכירים ו-41 עורכי דין.

השופט משה גל: למערכת בתי המשפט הוקצו 28 תקנים המיועדים לבני מיעוטים, בעיקר עורכי דין.

השופט משה גל: 2 עוד לא הצלחנו לאייש.

השופט משה גל: בשנת 2008 נקלטו 30 עובדים.

השופט משה גל: בתחום השפיטה המצב יותר טוב.

השופט משה גל: יש לנו 12 רשמים שמהווים 13% מכלל הרשמים.

השופט משה גל: יש לנו 40 שופטים שהם 7% מכלל השופטים.

השופט משה גל: אדוני צריך להבין, שמינוי של שופטים תלוי בוועדה למינוי שופטים, ועדה שמורכבת מגורמים שונים בציבוריות הישראלית ולא נתונה לשליטתנו.

השופט משה גל: אנחנו יכולים לעודד בני מיעוטים ללכת לקורסים לקראת הוועדה, אנחנו מעבירים אותם לוועדות משנה, אבל הוועדה עצמה היא זו שבוחרת.

השופט משה גל: אני יודע מידע אישי, שגם בנושא הזה הוועדה מאוד גמישה.

השופט משה גל: כשיש שני מועמדים שווים, תהיה העדפה לבני מיעוטים.

השופט משה גל: אנחנו עושים מאמץ.

השופט משה גל: אנחנו רוצים ומשתדלים.

השופט משה גל: אנחנו יצרנו קטגוריות מיוחדות כדי להקל על הקליטה.

השופט משה גל: אני מסכים שזה לא מספיק.

השופט משה גל: אני הייתי רוצה לראות הרבה יותר עובדים בני הלאום הערבי: נוצרים, מוסלמים במערכת בתי המשפט, אבל צריך לשם כך שיתוף פעולה.

השופט משה גל: לצערי, אני לא יכול לומר שיש שיתוף פעולה.

אחמד טיבי: ד"ר דני גבע, יועץ הוועדה, רוצה לשאול שאלה.

דני גרא: היעד של הממשלה בשלוש שנים הקרובות הוא 14%.

דני גרא: אתה צריך לקלוט עוד 300 עובדים.

דני גרא: איך אתה מתכוון לעשות את זה?

השופט משה גל: אמרתי שאנחנו עושים מכרזים ייעודיים.

דני גרא: כלומר, יש תוכנית עבודה.

השופט משה גל: יש לנו מכרזים ייעודיים מיוחדים שאנחנו עושים לבני מיעוטים.

השופט משה גל: העניין הוא שאנחנו יכולים לעשות את זה רק כאשר מדובר בתקנים ייעודיים לבני מיעוטים.

השופט משה גל: אני לא יכול להגיד לוועדת מכרזים: תבחרו בן מיעוטים.

השופט משה גל: לכן, כל תכנית עבודה שלנו יכולה להתייחס רק לתקנים שהם תקנים ייעודיים לבני מיעוטים.

דני גרא: לפי התוכנית שלך, איזה שיעור של עובדים ערבים יהיה בשנת 2012 במערכת המשפט?

השופט משה גל: אנחנו רוצים להגיע למקסימום שאנחנו יכולים, אבל זה לא דבר שאנחנו קובעים אותו.

השופט משה גל: אם ועדת מכרזים של נציבות שירות המדינה לא מקבלת עובד בן מיעוטים ומקבלת עובד יהודי, אני לא יכול להגיד לה שלא לעשות זאת.

דני גרא: כמה עובדים ייעודיים אתה תוכל לקבל עד 2012?

דני גרא: מהי תוכנית הפרישה שלך עד 2012?

השופט משה גל: אדוני צריך להבין שאנחנו נתונים להחלטות ממשלה מכיוונים שונים.

השופט משה גל: בין היתר, ישנה החלטת ממשלה לקצץ 2% מהעובדים.

השופט משה גל: כלומר, מתוך 300 עובדים אנחנו צריכים לקצץ 2%.

השופט משה גל: כאשר עובד פורש, אנחנו לא מקבלים עובד אחר במקומו.

השופט משה גל: כאשר מחליטים שאנחנו צריכים לגייס איקס עובדים בני מיעוטים ולא נותנים לנו תקן מיוחד לבני מיעוטים, זה לא בשליטתי.

השופט משה גל: אני מוכן לעשות כל מאמץ.

השופט משה גל: אני מוכן שאדוני ייעץ לי מה לעשות.

השופט משה גל: אני לא יכול לומר לנציבות שירות המדינה את מי לקבל.

דני גרא: האם אתה אומר שמערכת בתי המשפט כנראה לא תעמוד בהחלטת הממשלה עד שנת 2012, ש-10% מכלל עובדיה יהיו ערביים?

השופט משה גל: לא.

השופט משה גל: אני לא יכול להבטיח שנעמוד ביעד הזה, אבל אנחנו נעשה את כל המאמצים כדי שכן נעמוד בכך.

השופט משה גל: כפי שאמרתי, אנחנו מעוניינים לגייס בני מיעוטים.

השופט משה גל: אנחנו עושים את כל מה שניתן.

השופט משה גל: אפילו יצרנו קטגוריה מיוחדת של עוזר משפטי בן הלאום הערבי, על מנת שיתקבלו לתקנים האלה ולא במסגרת המכרזים הרגילים.

נאדר אל קאסם: אנחנו מקיימים קורסי הסבה לאקדמאיות ערביות לקלדניות, ואני מקווה שעד פברואר בשנה הבאה נקבל עובדות.

השופט משה גל: יש לנו מחסור עצום של קלדניות.

דני גרא: הכוונה שלנו היא איננה להדיר קלדניות, אבל לא זו המטרה המרכזית.

דני גרא: בסופו של דבר היינו רוצים לראות עובדים ערביים, כמו עובדים יהודיים, לאור כל שדרת הדרגות.

דני גרא: כמובן שבדרגות הגבוהות זה יהיה פחות, אבל גם שם.

נאדר אל קאסם: אני מסכים איתך, אבל גם קלדניות הן חלק מהמערכת.

נאדר אל קאסם: גם שם צריך לקלוט עובדים.

דני גרא: אינני רוצה להיות ציני.

דני גרא: הרבה מגיעים ואומרים: "רציתי לעשות את זה בסדר, אבל לא יצא לי".

דני גרא: הרבה מאוד אנשים שהופיעו בפני הוועדה, גם שרים, באו ואמרו: "אנחנו בעד שוויון מוחלט, איננו יודעים אפילו כמה עובדים ערביים יש לנו כי אנחנו לא מבדילים בין עובדי ערבי ועובד יהודי, אבל זה לא יוצא לנו".

דני גרא: ה"לא יוצא" הזה הוא כמעין הדחה.

דני גרא: איך אתה היית מפרש את זה?

השופט משה גל: אנחנו לא אומרים שאנחנו לא יודעים.

השופט משה גל: אנחנו יודעים בדיוק.

השופט משה גל: אנחנו בודקים את זה, כי אנחנו רוצים להעצים את זה.

השופט משה גל: ניתנו הנחיות כך שאיפה שניתן למצוא מנגנונים לקליטה של עובדים ערבים, לקלוט עובדים ערבים.

השופט משה גל: אנחנו לא מדברים מן השפה אל החוץ.

השופט משה גל: אנחנו רוצים את זה ממש.

השופט משה גל: אני קורא ומציג אתגר.

השופט משה גל: הנה יושב פה עו"ד אוסמה.

השופט משה גל: למה הוא עו"ד ולא שופט?

השופט משה גל: תשאלו אותו.

נאדר אל קאסם: צריך לומר, כי במערכת בתי המשפט יש גם 800 מאבטחים.

נאדר אל קאסם: אחת הדרישות מהם היא שירות צבאי לפחות.

דני גרא: אז יש דרוזים.

נאדר אל קאסם: הדרוזים משתלבים.

ואסם אסמר: אדוני השופט גל, אני גם עובד בחיפה ואני גם עובד בירושלים.

ואסם אסמר: אני שומע אותך מדבר על כך שאתם מאוד מעוניינים בכך שיהיו שופטים נוספים.

ואסם אסמר: אני שואל, מה אתם עושים על מנת לדרבן את אותו ציבור של עורכי דין מצטיינים לבוא למערכת הזו ולוותר על מה שמוצע להם בשוק הפרטי?

ואסם אסמר: האם נעשה ניסיון לדרבן ולעודד?

אברהם מיכאלי: אתה שואל, מה ההבדל בין השופטים האלה לבין השופטים האחרים.

השופט משה גל: אני חושב, שאין עורך דין בירושלים, שהוא בעל שיעור קומה, בן הלאום הערבי, שהנשיא כהן, הנשיא זיילר ואני לא ניסינו לשכנע לבוא לשפיטה.

השופט משה גל: הדבר נעשה גם בפגישות שלי עם לשכת עורכי הדין, עם הוועד המחוזי, שיודעים ליזום פניות כאלה.

השופט משה גל: אני הגעתי לשפיטה באמצעות הוועד המחוזי של לשכת עורכי הדין.

השופט משה גל: הם יודעים לאתר מועמדים ולהביא אותם לשפיטה.

השופט משה גל: אותו דבר לגבי מחוז חיפה.

השופט משה גל: כאשר הופענו בפני הוועד המחוזי הנושא הזה עלה.

השופט משה גל: אנחנו יכולים רק לפנות ולבקש.

השופט משה גל: עם זאת, אנחנו רוצים שהם יעמדו בקריטריונים.

השופט משה גל: יש לנו תהליכים של קבלה לשפיטה, ורק מי שעומד בקריטריונים מתאים לשפיטה.

אוסמה סעדי: כבוד השופט, אנחנו מכירים למעלה מ-20 שנה.

אוסמה סעדי: חלק מהדברים שאמרת הם באמת נכונים.

אוסמה סעדי: השופט גל בהיותו שופט שלום, בהיותו שופט מחוזי ובהיותו מנהל בתי משפט היה עד לקושי במציאת עורכי דין ערבים שיגישו מועמדות לשפיטה.

אוסמה סעדי: אני חושב, שבשנים האחרונות חל שינוי במגמה הזו.

אוסמה סעדי: אני חושב, שיש היום מספר מועמדים שהגישו בקשות להתמנות לשופטים.

אוסמה סעדי: חלק מהם הם ממחוז המרכז ומחוז הצפון, שמוכנים לעקור מהמרכז או מהצפון ולבוא להשתקע בירושלים ולהיות שופטים.

אוסמה סעדי: אני מסכים איתך, שאנחנו לא רוצים למנות שופטים רק בגלל היותם ערבים.

אוסמה סעדי: אנחנו רוצים שיתמנו אנשים מצטיינים שמגיע להם להיות שופטים.

אוסמה סעדי: אני יכול לשלוף שמות של עורכי דין, שהגישו מועמדות, נפגשו עם כבוד הנשיא כהן, ולא התמנו לשופטים.

אוסמה סעדי: לצערי, עד היום לא התמנה אף שופט, לא לבית משפט השלום בירושלים, לא לבית דין לעבודה, לא לבית משפט לענייני משפחה, לא לבית דין לענייני תעבורה.

אוסמה סעדי: את זה אני לא יכול לקבל.

אוסמה סעדי: בישיבה הקודמת שמענו מפי מנכ"ל משרד המשפטים, שגם במחוז המרכז אין שופטים.

אוסמה סעדי: אנחנו יודעים על מספר מועמדים, גם במחוז המרכז, שהגישו מועמדות ולא מתמנים.

אוסמה סעדי: אני לא מקבל את זה שאין בין המועמדים האלה מספיק אנשים טובים שיכולים להגיע לשפיטה.

אוסמה סעדי: לגבי עובדי מנהלה – אני לא יודע אם ניגשו מועמדים.

אוסמה סעדי: בכל אופן, באזור ירושלים אין עובד מנהלה ערבי אחד, לא במזכירות ולא מנהלי מחלקות.

אוסמה סעדי: זה כתם שחור על מצחה של מערכת המשפט.

אוסמה סעדי: אני מכיר אותך, כבוד השופט, ואני יודע שאתה רוצה לקדם את הנושא הזה.

אוסמה סעדי: אנחנו מוכנים לשלב ידיים, ולשלוח מועמדים לתחום השפיטה ולתחום המנהלה.

אוסמה סעדי: התפקיד של עוזרים משפטיים הוא תפקיד חשוב, שיכול להכשיר אנשים למערכת השפיטה.

אוסמה סעדי: אני יודע שבבתי משפט בירושלים אין תפקידים של עוזרים מיוחדים, אבל אם יהיו מכרזים ייעודיים לתפקידים האלה זה ידרבן הרבה עורכי דין ערביים.

אוסמה סעדי: היום יש לנו יותר מ-350 עורכי דין בתוך ירושלים, מתוכם 300 הם ערבים צפונים שהשתקעו כאן.

אוסמה סעדי: אני חושב שניתן מתוכם למצוא עוזרים משפטיים ושופטים.

אוסמה סעדי: נקודה נוספת, שהעלינו בפני שר המשפטים, היא העובדה שמאז קום המדינה ועד היום לא הוקם אף בית משפט ביישוב ערבי.

אוסמה סעדי: בית המשפט היחידי שהיה בנצרת עבר על הגבול.

אוסמה סעדי: אם אתה, כבוד השופט, תפעל כדי לקדם ולהקים מספר בתי משפט בערי מפתח: שפרעם, טייבה וסכנין, זה יעודד קליטת עובדי מנהלה וגם יעודד הרבה עורכי דין להגיש מועמדות לתפקידי עוזרים משפטיים ושופטים.

אוסמה סעדי: למה לא נעשה ניסיון כזה?

אוסמה סעדי: אנחנו דוחפים את זה כבר מספר שנים.

אוסמה סעדי: התשובה הפשוטה היא, שאין תקציב.

אוסמה סעדי: אני לא מקבל את זה, כי אנחנו רואים שבתי משפט כן מוקמים בערים שונות בארץ.

השופט משה גל: הנושא של הקמת בית משפט בעיר ערבית הוא נושא שמטריד אותנו הרבה זמן.

השופט משה גל: אני לא אסתפק בכך שאומר שזה העניין של שר המשפטים והרשות המבצעת.

השופט משה גל: אני לא רוצה לתת לך סתם תשובות.

השופט משה גל: אני באתי למערכת המשפט כאשר היתה כבר תוכנית בינוי סגורה עד 2020.

השופט משה גל: כדי לפתוח את זה, אני צריך תקציב נוסף.

השופט משה גל: נושא הבינוי של מערכת בתי המשפט זה לא בדרג השר אפילו.

השופט משה גל: זה תלוי בהחלטת ממשלה.

השופט משה גל: עם זאת, זה לא אומר שצריך להתייאש ולהזניח את הנושא.

השופט משה גל: מן הצד השני, אני לא יכול עכשיו לומר לך, שמחר בבוקר אני אקבל החלטה לבנות בית משפט בטייבה או בסכנין.

השופט משה גל: אני חושב שצריך להקים שם בתי משפט, אבל זו צריכה להיות פעולה משולבת של מערכת בתי המשפט עם המערכת הפוליטית.

השופט משה גל: אני לא פוליטיקאי.

השופט משה גל: בהחלט נדרשת כאן פעילות, שתהיה גורם מניע תקציבי להקמת בית משפט חדש.

השופט משה גל: לגבי עורכי הדין עליהם אתה מדבר, אני מבקש שתעביר לי את הרשימה.

השופט משה גל: הנשיא כהן היה אצלי לפני חודש, ואמר לי עד כמה הוא מיואש בניסיונות שלו לגייס את בני המיעוט הערבי.

השופט משה גל: אתה זוכר ודאי שמונה שופט ערבי לבית המשפט המחוזי בירושלים.

השופט משה גל: אני היית אז שופט שלום.

השופט משה גל: הלכתי לשר המשפטים ואמרתי לו: אל תמנה שופט אחד למחוזי, תמנה 5-6 שופטים לשלום, כך שבתוך כמה שנים 2-3 יגיעו למחוזי.

השופט משה גל: לא צריך לפעול כך כדי שזה יהיה עלה תאנה.

השופט משה גל: אנחנו רוצים את זה.

השופט משה גל: אני באופן אישי רוצה את זה, ומערכת המשפט רוצה את זה.

השופט משה גל: אנחנו מקיימים מכרזים ייעודיים לעוזרים משפטיים.

השופט משה גל: אני אומר לך, שיש היום 1-2 עוזרים משפטיים במחוז מרכז.

השופט משה גל: אני העברתי מבאר שבע.

השופט משה גל: אני חושב, שחשוב שתהיה תפזורת בכל הארץ ולא רק בערים מסוימות.

השופט משה גל: אנחנו עושים מאמצים.

השופט משה גל: תעביר לי את הרשימה, ואני אבדוק אותה.

השופט משה גל: חנה: קשה להמשיך ולדון, כאשר אנחנו חלוקים על השאלה אם יש מועמדים או לא.

השופט משה גל: אני וע"ד אוסמה מכירים שמות של עורכי דין מהשורה הראשונה.

השופט משה גל: יכול להיות שהם הגישו מועמדות ולא עברו את הקורס.

מאהר חנה: אשמח להעביר לאדוני את הרשימה.

מאהר חנה: אני רוצה לדעת, האם מערכת בתי המשפט בדקה מה מביא לכך שיש כל כך הרבה מינויים באזור הצפון, במיוחד בנצרת, לעומת הדלות שקיימת בירושלים, בתל אביב או בחיפה.

השופט משה גל: לא עשינו מחקר, אבל יש לי תשובה.

השופט משה גל: אני חושב, שבני המיעוטים בצפון הם ברמה יותר גבוהה מאלה שבירושלים.

אוסמה סעדי: 300 עורכי הדין הקיימים בירושלים הם צפונים.

השופט משה גל: קיבלת את התשובה מהחברים שלך.

השופט משה גל: זה הנתון.

השופט משה גל: אנחנו רוצים לגייס למערכת השפיטה שלנו את הטובים ביותר.

השופט משה גל: אם ייגשו 20, בוודאי 5 יימצאו מתאימים.

השופט משה גל: אם ניגשים 2, ייתכן ושניהם לא יתאימו.

השופט משה גל: צריך שיהיה מספר גדול של מועמדים, כדי שממנו ייבחרו הטובים ביותר.

השופט משה גל: לא צריך למנות לבית משפט מחוזי בן מיעוטים כדי שיגידו שיש אחד.

השופט משה גל: זה צריך להיות קידום טבעי.

ואסם אסמר: אתה אמרת שאתם פונים לעורכי הדין הידועים, מבקשים מהם להיכנס למערכת השפיטה, והם לא מסכימים.

ואסם אסמר: זה טבעי שהם לא מסכימים.

ואסם אסמר: אני סבור שהפנייה צריכה להיות מופנית לאותם עורכי דין עם פוטנציאל, שאולי לא כל כך ידועים ובעלי שם.

ואסם אסמר: להם אולי יש נטייה יותר טבעית ויותר נורמאלית כן להתקבל למערכת.

ואסם אסמר: בחיפה יש הרבה עורכי דין ששואפים להיות שופטים.

ואסם אסמר: משום מה, התחושה היא שאין סיכוי, אין לנו את הקשרים הנכונים.

ואסם אסמר: הם מרגישים שהם חסרי כל סיכוי לפנות.

ואסם אסמר: נעשו ניסיונות לשכנע עורכי דין מאוד ידועים להתקבל.

ואסם אסמר: כמה כאלה התקבלו?

ואסם אסמר: אני יודע על שופט אחד, השופט קיסרי, שהתקבל.

ואסם אסמר: רוב עורכי הדין בעלי הפוטנציאל להתקבל, הם אותם עורכי דין מוכשרים וצעירים, שאינם בעלי שם כל כך גדול.

ואסם אסמר: אליהם צריך לפנות.

ואסם אסמר: השאלה היא, האם באמת נעשה מאמץ לפנות לאותם אנשים וליצור אצלם את המודעות שמעוניינים בהם.

השופט משה גל: העובדה שאני פונה לערבים בירושלים ומנסה לשכנע אותם, זה החריג.

השופט משה גל: בעקרון מערכת בתי המשפט לא פונה ומציעה לאנשים לבוא.

השופט משה גל: מי שרוצה, מגיש מועמדות.

השופט משה גל: זה תהליך מאוד אובייקטיבי.

השופט משה גל: אין קשר למי שדוחף או לא.

השופט משה גל: אלה דברים שלא קיימים.

השופט משה גל: יש תהליך אובייקטיבי של קורס בן 7 ימים, אינטנסיבי ברמה מאוד גבוהה.

השופט משה גל: לאחר מכן, נקבע מי עובר לשלב הבא.

השופט משה גל: בסוף ועדת הבחירה המורכבת מאנשי פוליטיקה ומאנשי לשכת עורכי הדין, מחליטה.

השופט משה גל: אותם צעירים מוכשרים יכולים להגיש בקשה.

השופט משה גל: אחד מתפקידיה של לשכת עורכי הדין הוא ליזום את הדברים האלה.

השופט משה גל: אם אתם הוועדה של בני המיעוטים בלשכת עורכי הדין, תזמו את זה.

השופט משה גל: אני לא יכול לפנות לעורכי דין שאני לא מכיר, ולבקש מהם להגיש בקשה לשפיטה.

השופט משה גל: אני יכול לפנות למישהו שאני יודע שהוא עילויי.

השופט משה גל: לגבי מי שאני לא מכיר, אני יכול לקבל בקשה שלו ולהתייחס אליה ברצינות.

השופט משה גל: תזמו אתם.

השופט משה גל: זה חלק מתפקידיה של לשכת עורכי הדין.

אחמד טיבי: אני רוצה לסכם את הישיבה.

אחמד טיבי: אנחנו מצפים דווקא ממערכת בתי המשפט שתהיה השוויונית ביותר.

אחמד טיבי: כנראה שמערכת בתי המשפט תתקשה לעמוד ביעד הממשלתי שמדבר על תוספת של 300 משרות.

אחמד טיבי: אין ספק, שתוספת עוזרי משפט היא תוספת חשובה.

אחמד טיבי: יש לעשות יותר בנושא של חיפוש אקטיבי.

אחמד טיבי: יש לעשות יותר בנושא של קליטת נשים ערביות, קלדניות ואחרות.

אחמד טיבי: אנחנו תמיד מעדיפים שהערבים ייקלטו במשרות בכירות יותר ואפקטיביות יותר, אבל הכוונה היא לכל שדרת המשרות בהנהלת בתי המשפט והסקטור הציבורי.

אחמד טיבי: אנחנו ממליצים למערכת המשפט, להקים ביחד עם לשכת עורכי הדין וגופים נוספים מערכת איתור אפקטיבית לשופטים, עוזרים משפטיים, עובדי מנהל וכו'.

אחמד טיבי: אני רוצה להודות לכבוד השופט גל ולמוזמנים.

אחמד טיבי: תודה רבה, הישיבה נעולה.